Eero Jutila: Mulle teadaolevalt ei ole Soomes paisumaksu kasutusele võetud. Soome veekogudele on kehtestatud vesikondade sulgemise keeld. Kui ettevõtjad soovivad paisu ehitada, siis selleks vajatakse keskkonnaameti luba, mida varasema seaduse järgi väljastasid maakonna keskkonnaametnikud. Paisu ehitamise loa väljastamisel võidakse nõuda kalatee ehitamist, mis tagaks kalade turvalisema liikumise. Teisel juhul, kui kalatee ehitust ei peeta vajalikuks või kasulikuks, võidakse vastavalt asukohale määrata kalamajandusmaksu kohustuse kalade liikumise takistamise kompenseerimiseks. Soome jõgede paisutamist lubavad load on väljastatud enamjaolt üle 50 aasta tagasi. Seetõttu pole neis alati kalatrepi või -tee ehitamise kohustust. Kõik need load on oma sisult väga erinevalt koostatud. Mõnedes uutes lubades on kohustused täpsemalt välja toodud, näiteks kalatrepi ehitamise nõue esitatakse vastavalt vee kogusele. Enne 1950-ndaid aastaid välja antud lubadega on olnud erinevaid vääriti mõistmise probleeme. Näiteks on lubatud kalatee ehitamine paisu juurde sellisel juhul, kui kalakasvatuse ametnik peab seda vajalikuks. Samas on jäänud eraldi määratlemata, kes kalatee ehitamist peaks rahastama või kinnitama kalatee vee läbilaske kogused. Vastavalt kalatee asukohale on siiski määratud kalamajandusmaks näiteks Kymijoen lääne servas asuvatel Ahvenakoske ja Kokemäe jõel olevatele energiaettevõtetele.